Anexa nr. 1 la Proiectul de hotărâre nr. 119/11015/31.05.2023



REGULAMENT
DE ORGANIZARE ȘI FUNCȚIONARE A
CLUBULUI SPORTIV MUNICIPAL ”AURUL”  BRAD



Capitolul I. DISPOZIȚII GENERALE

Art. 1. (1) - Clubul Sportiv Municipal “Aurul” Brad, denumit în continuare şi C.S.M. “Aurul” Brad, este o structură sportivă, organizată, la nivel de sport amator, ca persoană juridică de drept public, având personalitatea juridică dobândită prin înregistrarea clubului sportiv în Registrul sportiv din România şi care va funcţiona ca instituţie de drept public, în subordinea şi în acelaşi timp sub autoritatea Consiliului Local al Municipiului Brad.
(2) - Actele normative de bază, după care va funcţiona C.S.M. “Aurul” Brad sunt următoarele:
· Legea nr. 69/2000 a educației fizice și sportului, cu modificările şi completările ulterioare;
· H.G. nr. 884/2001 pentru aprobarea Regulamentului de punere în aplicare a dispoziţiilor <LLNK 12000    69 10 201   0 47>Legii educaţiei fizice şi sportului nr. 69/2000, cu modificările şi completările ulterioare;
· Legea nr. 273/2006 privind finanţele publice locale, cu modificările şi completările ulterioare;
· H.G. nr. 1447/2007 privind aprobarea normelor financiare pentru activitatea sportivă;
· Legea nr. 82/1991 a contabilităţii, republicată, cu modificările şi completările ulterioare;
· Legea nr. 227/2015 privind Codul fiscal, cu modificările si completările ulterioare;
· Ordinul comun nr. 631/890/2017 al Ministerului Tineretului şi Sportului şi al Ministerului Muncii şi Justiției Sociale, privind aprobarea modelului-cadru al contractului de activitate sportivă;
· Regulamentul de organizare și funcţionare al C.S.M. “Aurul” Brad;
· alte acte normative obligatorii pentru instituţiile de drept public, cu personalitate juridică proprie.
(3) - C.S.M. “Aurul” Brad, în calitate de club polisportiv, amator, cu personalitate juridică proprie, se organizează și funcţionează după prezentul regulament de organizare și funcționare, aprobat de către Consiliul Local al Municipiului Brad, în condiţiile legii şi se bucură de toate drepturile conferite de lege. 
(4) - C.S.M. „Aurul” Brad îşi desfăşoară activitatea în conformitate cu prevederile legale în vigoare şi cu prezentul regulament de organizare şi funcţionare.
(5) - C.S.M. „Aurul” Brad, organizat ca instituţie publică, colaborează metodologic şi se va afilia la federaţiile de specialitate şi asociatiile judeţene de sport, organizate pe ramuri sportive, având în acelaşi timp obligaţia de a respecta normele, normativele şi regulamentele în materie de sport ale acestora care sunt aplicabile sportivilor amatori.
(6) - C.S.M. „Aurul” Brad se înscrie în Registrul sportiv, respectând întocmai procedurile de înregistrare şi de atribuire a Certificatului de identitate sportivă şi a numărului de identificare.
(7) - C.S.M. „Aurul” Brad, are deplină autonomie în stabilirea şi realizarea programelor proprii, în consens cu politicile sportive ale autorităţilor locale, concepute pentru a raspunde nevoilor comunitatii.
Art. 2. - Denumirea clubului sportiv este: CLUBUL SPORTIV MUNICIPAL "AURUL"  BRAD, denumit în continuare şi C.S.M. „Aurul” Brad.
Art. 3. - Sediul C.S.M. „Aurul” Brad va fi în municipiul Brad, strada Morii, FN, județul Hunedoara, dovada acestuia rezultând din contractul de comodat încheiat între Municipiul Brad şi C.S.M. „Aurul” Brad, în condiţiile legii şi a prezentului regulament.
Art. 4. - Durata de funcționare a C.S.M. „Aurul” Brad este nedeterminată.
Art. 5. - În sensul prezentului regulament, termenii şi expresiile de mai jos au următorul înţeles:
a) - înregistrare - consemnare făcuta în scop de publicitate în Registrul sportiv, pentru realizarea unei evidente centralizate la nivel naţional a structurilor sportive;
b) recunoaştere - act administrativ emis de către Ministerul Tineretului şi Sportului, care atestă calitatea de structură sportivă în raport cu terţii;
c) revocarea recunoaşterii - act administrativ prin care Ministerul Tineretului şi Sportului anulează recunoaşterea emisă anterior;
d) afiliere - ca act juridic reprezintă decizia luată de o federație sportivă naţională de a admite printre membrii săi o structură sportiva; ca relație juridică este legătura care unește o federație sportivă naţională cu fiecare structură sportivă afiliată;
e) buget - documentul prin care sunt prevăzute şi aprobate în fiecare an veniturile şi cheltuielile sau, după caz, numai cheltuielile, în funcţie de sistemul de finanţare a instituţiilor publice;
f) buget local - documentul prin care sunt prevăzute şi aprobate în fiecare an veniturile şi cheltuielile unităţilor administrativ-teritoriale;
g) an bugetar - anul financiar pentru care se aprobă bugetul; anul bugetar este anul calendaristic care începe la data de 1 ianuarie şi se încheie la data de 31 decembrie;
h) an sportiv competiţional –intervalul de timp dintre debutul şi sfârşitul competiţiilor în care C.S.M. „Aurul” Brad este angrenat, stabilit de către organismele şi entităţile organizatorice şi care, de regulă, se întinde în fracţiuni din doi ani calendaristici;
i) angajament bugetar - actul prin care o autoritate publică competentă, potrivit legii, afectează fonduri publice unei anumite destinaţii, în limita creditelor bugetare aprobate;
j) angajament legal - faza din procesul execuţiei bugetare, reprezentând orice act juridic din care rezultă sau ar putea rezulta o obligaţie pe seama fondurilor publice;
k) articol bugetar - subdiviziune a clasificaţiei cheltuielilor bugetare, determinată în funcţie de caracterul economic al operaţiunilor în care acestea se concretizează şi care desemnează natura unei cheltuieli, indiferent de acţiunea la care se referă;
l) cheltuieli bugetare - sumele aprobate în bugete, cheltuite în limitele şi potrivit destinaţiilor stabilite prin bugetele respective;
m) clasificaţie bugetară - gruparea veniturilor şi cheltuielilor bugetare într-o ordine obligatorie şi după criterii unitare;
n) contract de activitate sportivă - convenţia încheiată pentru o durată determinată între structurile sportive şi participanţii la activitatea sportivă prevăzuţi la art. 67^1 alin. (1) lit. a) - c) din Legea nr. 69/2000, care are ca obiect desfăşurarea unei activităţi cu caracter sportiv;
o) contraprestaţiile - veniturile realizate din Contractul de activitate sportivă care se încadrează în categoria veniturilor din activităţi independente prevăzute de Legea nr. 227 /2015 privind Codul fiscal, cu modificările şi completările ulterioare;
p) credit bugetar - suma aprobată prin buget, reprezentând limita maximă până la care se pot ordonanţa şi efectua plăţi în cursul anului bugetar pentru angajamentele contractate în cursul exerciţiului bugetar şi/sau din exerciţii anterioare pentru acţiuni multianuale, respectiv se pot angaja, ordonanţa şi efectua plăţi din buget pentru celelalte acţiuni;
q) execuţie bugetară - activitatea de încasare a veniturilor bugetare şi de efectuare a plăţii cheltuielilor aprobate prin buget;
r) instituţii publice locale - denumirea generică, incluzând comunele, oraşele, municipiile, sectoarele municipiului Bucureşti, judeţele, municipiul Bucureşti, instituţiile şi serviciile publice din subordinea acestora, cu personalitate juridică, indiferent de modul de finanţare a activităţii acestora;
s) legitimare - act juridic bilateral între o structura sportiva şi un sportiv, care le conferă acestora drepturi şi obligaţii reciproce;
t) legitimatie sportivă - document care atestă apartenenţa unui sportiv la un club sportiv;
u) secţie de sport - subunitate în cadrul unui club sportiv fără personalitate juridică;
v) sport profesionist – practicarea unui sport ca activitate lucrativă sau ca serviciu remunerat, indiferent dacă a fost încheiat sau nu un contract de muncă oficial între sportivul profesionist şi clubul sportiv profesionist, organizat ca întreprindere sau asociaţie, în cazul în care remuneraţia depăşeşte costul de participare şi în acelaşi timp reprezinţă o parte semnificativă din veniturile sportivului;
w) sportivul profesionist – este sportivul ce deţine licenţă de sportiv profesionist, în baza căreia încheie contract individual de muncă cu clubul profesionist ce funcţionează ca o întreprindere ori contract de activitate sportivă, ca rezultat al faptului că înţelege să-şi desfăşoare activitatea sportivă la nivel de profesie liberală, având ca scop final pe lângă desfăşurarea activităţii sportive, primirea unei contraprestaţii în bani, ce depăşeşte costul de participare la competitie şi în acelaşi timp reprezinţă o parte semnificativă din veniturile sportivului.
x) sportivul amator – este legitimat de structurile prevăzute de lege ca amator şi încheie contract de activitate sportivă cu clubul amator, iar contraprestaţia ce i se plăteşte de club poate depăşi costul de participare la competiţii, dar în acelaşi timp nu poate să reprezinţe o parte semnificativă din veniturile sportivului, acesta având o altă activitate de bază, ce reprezintă sursa semnificativă a veniturilor sale.
y) sport amator - practicarea unui sport de performanţă, în mod liber, în grup, pentru ameliorarea condiţiei fizice şi confortului spiritual, pentru stabilirea unor relaţii sociale civilizate, care să conducă la obţinerea de rezultate în competiţii de orice nivel, fără să se aibă în vedere că acest lucru reprezintă o activitate lucrativă de bază a individului sau ca serviciu remunerat, chiar dacă a fost încheiat sau nu un contract sportiv/convenţie civilă între sportivul amator şi clubul sportiv amator, iar  contraprestaţia ce i se plăteşte de club, deşi depăşeşte costul de participare, în acelaşi timp nu reprezinţă o parte semnificativă din veniturile sportivului;
z) sportul de performanță constituie un factor esenţial pentru dezvoltarea sportivă pe plan naţional, îndeplinind o importantă funcţie reprezentativă pentru România în competiţiile sportive oficiale cu caracter internaţional. Prin sportul de performanță se urmăreşte valorificarea aptitudinilor individului într-un sistem organizat de selecţie, pregătire şi competiţie, având ca scop ameliorarea rezultatelor sportive, realizarea de recorduri şi obţinerea victoriei ;
aa) sportivii de performanță sunt persoanele care practică sistematic şi organizat sportul şi participă în competiţii cu scopul de a obţine victoria asupra partenerului, pentru autodepăşire sau record. Pentru a participa la competiţiile sportive oficiale locale sau naţionale un sportiv de performanță trebuie să fie legitimat la un club sportiv ;
ab) sportul pentru toţi reprezintă un complex de activităţi bazate pe practicarea liberă a exerciţiului fizic într-un mediu curat şi sigur, individual sau în grup, organizat ori independent. Sportul pentru toţi este sprijinit de structuri ale administraţiei locale, în vederea menţinerii sănătăţii, a recreării şi socializării cetăţenilor ;
ac) proba sportivă - ansamblu de exerciţii fizice complexe, specializate printr-o tehnică distinctă şi un profil propriu de efort care face parte dintr-o ramură de sport, având reguli de concurs specifice şi o performanță de un anumit gen, evaluată după un anumit cod şi printr-un sistem de unităţi de măsura propriu;
ad) ramura de sport - ansamblul exerciţiilor fizice sportive și/sau probelor sportive, validate în timp, care se realizează în concurs după reguli prestabilite şi în condiţii propria.


Capitolul  II.  SCOPUL ȘI OBIECTIVELE CLUBULUI SPORTIV MUNICIPAL  ”AURUL”  BRAD

Art. 6. - Scopul persoanei juridice de drept public C.S.M. „Aurul” Brad este organizarea şi administrarea unei activităţi sportive, având ca obiectiv general promovarea mai multor discipline sportive, selecţia şi practicarea sportului specific acestor discipline de către membrii lor, participarea sportivilor la activităţile şi competiţiile sportive interne și internaţionale, pentru promovarea imaginii comunităţii locale precum şi pentru încurajarea, promovarea şi dezvoltarea sportului pentru toţi şi a sportului de performanţă desfăşurat la nivel amator.
Art. 7. (1) - În vederea realizării scopului, C.S.M. „Aurul” Brad îşi propune urmatoarele obiective:
a) selecţia, pregătirea şi participarea la competiţii interne şi internaţionale;
b) organizarea de competiţii și actiuni sportive în conformitate cu statutele și regulamentele federațiilor sportive naționale sau a organismelor / organizaţiilor internaţionale;
c) inițierea și organizarea de programe şi acţiuni de atragere a cetăţenilor municipiului Brad la practicarea sportului;
d) organizarea de acțiuni sportive cu caracter de promovare a mişcării sportive şi selecţie a tinerelor talente în colaborare cu instituţiile de învăţământ;
e) crearea şi menţinerea unor facilităţi şi a unui cadru adecvat practicării sportului amator, organizat sau neorganizat, care să răspundă la nevoile a cât mai mulţi dintre cetăţeni.
(2) - Pentru realizarea obiectivelor, Municipiul Brad, prin Consiliul Local al Municipiului Brad, dă în folosinţă cu titlu gratuit, C.S.M. „Aurul” Brad, în condiţiile legii, Complexul Sportiv Aurul Brad situat în municipiul Brad, strada Morii, FN, judeţul Hunedoara.
Art. 8. (1) – Elementele de identificare ale C.S.M. „Aurul” Brad sunt : culorile (ce se regăsesc în sigla clubului) galben și negru, codul fiscal și sigla care are ca elemente grafice logoul Primăriei Municipiului Brad și sintagma Club Sportiv ”Aurul” Brad.
(2) - Schimbarea denumirii, a însemnelor și culorilor poate fi efectuată numai prin hotarare a Consiliului Local al Municipiului Brad, pe baza avizelor prevăzute de lege și de prezentul regulament și a raportului motivat al inițiatorului unei astfel de operațiuni.

Capitolul  III. STRUCTURA ORGANIZATORICĂ ȘI FUNCȚIONAREA CLUBULUI SPORTIV MUNICIPAL ”AURUL” BRAD

Art. 9. – Structura organizatorică a Clubului Sportiv Municipal ”Aurul” Brad este prevăzută în Organigrama și Statul de funcții care se aprobă anual prin hotărâre a Consiliului Local al Municipiului Brad, la solicitarea directorului Clubului, cu avizul Consiliului de administrație.
Art. 10. (1) – Structura de conducere a Clubului are următoarea configurație:
a) organul de conducere deliberativă: Consiliul de Administrație;
b) conducerea executivă: Director.
(2) Clubul Sportiv Municipal ”Aurul” Brad are în structura sa următoarele compartimente:
		a) Compartimentul Financiar – Contabil – Resurse Umane;
		b) Compartimentul Administrativ;
          c) Secțiile sportive (nu intră în numărul total de posturi al Clubului).
Art. 11. - C.S.M. „Aurul” Brad are în structură următoarele secţii pe ramuri de sport:
a) secţia de  fotbal;
b) secţia de  minifotbal;
c) secţia de  handbal;
d) secţia de  baschet;
e) secţia de  volei;
f) secţia de  tenis;
g) secţia de  arte marţiale;
h) secţia de  box;
i) secția de karate;
j) secția de modelism;
k) secția de karting;
l) secția de ciclism.

Art. 12. (1) – C.S.M. ”Aurul” Brad se afiliază la federațiile sportive naționale corespunzătoare secțiilor pe ramură de sport și, după caz, la asociațiile județene corespunzătoare.
(2) – Secțiile pe ramuri sportive sunt subunități prin care se realizează selecția, pregătirea și participarea la competiții.
(3) – Înființarea unei secții pe ramură de sport în cadrul Clubului se face prin hotărâre a Consiliului Local al Municipiului Brad, cu avizul Ministerului Tineretului și Sportului, astfel :
		a) la solicitarea C.S.M. ”Aurul” Brad;
		b) la propunerea federațiilor sportive naționale de specialitate;
		c) la propunerea Consiliului Local al Municipiului Brad.
(4) – Desființarea unei secții pe ramură de sport se poate face numai printr-o hotărâre a Consiliului Local al Municipiului Brad, astfel:
		a) la solicitarea C.S.M. ”Aurul” Brad;
		b) la propunerea federațiilor sportive naționale de specialitate;
		c) la propunerea Consiliului Local al Municipiului Brad.
(5) – În cazul desființării unei secții pe ramură de sport, C.S.M. ”Aurul” Brad se obligă să întreprindă demersurile necesare pentru radierea din evidențele federațiilor sportive naționale, conform procedurii stabilită prin statutul federației și, după caz, de la asociația județeană la care s-a afiliat.

Capitolul IV. ORGANELE DE CONDUCERE, ADMINISTRARE, COORDONARE ȘI CONTROL

Art. 13. (1) – C.S.M. ”Aurul” Brad este condus de un Consiliu de Administrație care are rol decizional și un Director care îndeplinește atribuții de natură executivă.
(2) – Consiliul de Administrație al Clubului va avea în componență un număr de 5 (cinci) membri și va fi format din:
		a) 3 reprezentanți ai Consiliului Local al Municipiului Brad desemnați prin hotărâre a consiliului local;
		b) 2 reprezentanți ai Primarului Municipiului Brad desemnați prin dispoziția primarului.
Art. 14. (1) - Consiliul de Administrație, în calitate de for decizional, are urmatoărele atribuţii:
a) avizează și propune Consiliului Local al Municipiului Brad structura organizatorică şi a organigramei Clubului sportiv;
b) avizează și propune Consiliului Local al Municipiului Brad, în vederea aprobării, bugetul de venituri și cheltuieli;
c) analizează și prezintă spre aprobare Consiliului Local al Municipiului Brad propunerile privind modificarea Regulamentului de organizare și funcţionare a Clubului;
d) aprobă proiectele, programele și planurile de acţiune şi evenimente ale Clubului, calendarul competiţional anual intern şi internaţional şi analizează periodic stadiul realizării acestora, precum și execuția bugetară;
e) aprobă lista sportivilor care reprezintă Clubul în activităţile şi competiţiile viitoare, precum şi raportul dintre aceştia şi Club : voluntariat, contract de activitate sportivă, etc.;
f) alte atribuţii privind susţinerea activităţii Clubului in relația cu Consiliul
Local al Municipiului Brad, ori stabilite de către acesta;
g) emite hotărâri în activitatea specifică, având atributul verificării ducerii la îndeplinire a acestor atribuţii;
h) urmărește buna folosire și gospodărire a patrimoniului pe care îl are în administrare și, după caz, ia măsuri pentru recuperarea eventualelor prejudicii;
i) avizează, în condițiile legii, înstrăinarea mijloacelor fixe din patrimoniul Clubului, altele decât bunurile imobile;
j) stabilește modul în care se utilizează bugetul și sunt orientate sumele realizate din venituri extrabugetare, conform dispozițiilor legale;
k) stabilește cuantumul amenzilor aplicate ca măsuri disciplinare;
l) aprobă colaborarea cu persoane juridice atât din țară, cât și din străinătate;
m) îndeplinește orice alte atribuţii stabilite prin lege, hotărâri ale Consiliului Local al Municipiului Brad, dispoziții ale Primarului Municipiului Brad şi de prezentul regulament pentru buna desfășurare a activităților Clubului.
(2) – Consiliul de Administrație se întrunește, la convocarea și data stabilită de către director, în ședință ordinară de lucru, lunar, sau în ședință extraordinară, ori de câte ori se impune, locația fiind la sediul Clubului sau cea stabilită de către director.
(3) – Convocarea se face în scris, prin fax, e-mail, sms sau telefonic, cu cel puțin 3 (trei) zile înainte, în cazul ședințelor ordinare sau chiar în aceeași zi în cazul ședințelor extraordinare.
(4) – Dezbaterile Consiliului de Administrație se concretizează în hotărâri care se adoptă cu respectarea legislației în vigoare, consemnate într-un registru special împreună cu procesele  verbale aferente.
(5) – Activitatea Consiliului de Administrație al Clubului este verificată și evaluată de către o comisie a cărei componență va fi stabilită prin hotărâre a Consiliului Local al Municipiului Brad, la propunerea Primarului Municipiului Brad.
(6) - La ședințele Consiliului de Administrație poate participa, ca invitat sau din proprie inițiativă, Primarul Municipiului Brad în calitate de reprezentant al administrației publice locale, fără drept de vot.

Art. 15. (1) – Activitatea C.S.M. ”Aurul” Brad este condusă de către un Director, numit în condițiile legii.
(2) – Postul de Director se ocupă prin concurs organizat în condițiile legii.
(3) – Numirea Directorului se face pe perioadă nedeterminată, având anexat contractul de management.
(4) – Evaluarea activității Directorului se va face de către o comisie a cărei componență va fi stabilită prin hotărâre a Consiliului Local al Municipiului Brad, la propunerea Primarului Municipiului Brad.
Art. 16. (1) - Directorul Clubului asigură conducerea executivă şi îndeplinește, în condițiile legii, următoarele atribuţii:
a) verifică activitatea financiar - contabilă a Clubului;
b) asigură punerea în executare a hotărârilor Consiliului de Administrație și ale Consiliului Local al Municipiului Brad privind activitatea Clubului şi supraveghează respectarea acestora;
c) organizează și conduce activitatea Clubului și răspunde de îndeplinirea obiectivelor stabilite;
d) reprezeintă personal sau prin delegat Clubul în relațiile cu organismele interne și internaționale, cu celelalte instituții publice sau private, precum și cu persoane fizice și juridice, române sau străine;
e) îndeplinește atribuții specifice calității de ordonator terțiar de credite;
f) răspunde de aplicarea Regulamentului de Organizare și Funcționare și a Regulamentului Intern ale Clubului și asigură respectarea acestora de către personalul din subordine;
g) conduce și coordonează activitatea desfășurată în cadrul secțiilor pe ramuri sportive din structura Clubului, precum și a antrenorilor, în vederea realizării scopului și obiectivelor Clubului;
h) propune spre aprobare Consiliului de Administrație transferurile și împrumuturile de jucători, precum și suma la care urmează să se facă transferurile și împrumuturile;
i) numește și eliberează din funcție personalul Clubului, în condițiile legii, cu avizul Consiliului de Administrație;
j) controlează activitatea personalului și aplică sancțiunile disciplinare sau recompensele corespunzătoare, în condițiile legii;
k) dispune măsuri pentru promovarea spiritului de fair-play și pentru prevenirea și combaterea violenței și dopajului în activitatea Clubului;
l) aprobă contractele individuale de muncă/contractele de activitate sportivă;
m) încheie, la nevoie, contracte de voluntariat, pentru îndeplinirea obiectivelor propuse în planul de acţiune şi în planul de evenimente, cu aprobarea prealabilă a Consiliului de administraţie;
n) întocmește proiectul bugetului propriu al Clubului și contul de încheiere al exercițiului bugetar pe care le supune avizării Consiliului de Administrație;
o) elaborează proiectele rapoartelor generale privind activitatea Clubului și stadiul implementării strategiilor pe care le prezintă spre avizare Consiliului de Administrație;
p) prezintă informări la cererea Consiliului Local al Municipiului Brad sau a Primarului Municipiului Brad;
q) elaborează și propune spre aprobare Consiliului Local al Municipiului Brad proiecte de hotărâri care au ca scop îmbunătățirea activității Clubului;
r) asigură instruirea personalului de specialitate;
s) asigură desfășurarea corespunzătoare a acțiunilor de selecție, pregătire și participare la competiții, precum și condițiile de desfășurare a activității sportive de performanță;
t) aprobă necesarul de materiale sportive în vederea pregătirii și participării loturilor sportive la competiții;
u) întocmeşte şi aprobă regulamentul de ordine interioară al Clubului sportiv, cu avizarea acestuia de către primarul Municipiului Brad, prin aparatul de specialitate;
v) reolvă probleme tehnice, organizatorice, administrative, financiare și de personal ale Clubului;
w) se preocupă de întreținerea și dezvoltarea bazei materiale pentru activitatea sportivă;
x) poate propune Consiliului de Administratie modificări la Regulamentul de Organizare și Funcționare a C.S.M. „Aurul” Brad;
y) asigură aplicarea și respectarea în întreaga activiatate a C.S.M. „Aurul” Brad a actelor normative în vigoare, precum și a normelor și reglementărilor specifice domeniului emise de către federațiile sportive naționale și alte organisme și foruri specifice;
z) ia măsuri pentru întocmirea, păstrarea și conducerea de către persoana responsabilă a unui registru pentru controlul financiar preventiv propriu;
aa) convoacă Consiliul de Administraţie şi pregăteşte ordinea de zi a şedinţelor acestuia;
ab) propune Consiliului de Adininistrație structura organizatorică a C.S.M. „Aurul” Brad şi modificarea acesteia în funcţiede necesități, potrivit legii și prezentului regulament, cu încadrarea în bugetul de venituri şi cheltuieli şi prin raportare la hotărârile Consiliului Local al Municipiului Brad care vizează structura;
ac)  elaborează, împreună cu preşedinţii/reprezentanţii fiecărei secţii, cu reprezentanţii mediului privat implicat în sport şi cu cadrele didactice din domeniu, planul de acţiune pentru anul competiţional următor şi planul de evenimente pentru anul calendaristic următor;
ad) semnează principalele documente și lucrări elaborate de către Club, programele și planurile de activitate, calendarul sportiv intern și internațional, bugetul de venituri și cheltuieli, execuția bugetară şi altele asemenea;
ae)  negociază și semnează contracte și alte acte juridice de angajare a Clubului aprobate/avizate de către Consiliului de Administraţie;
af) stabilește și deleagă atribuții, în condiţiile legii şi a regulamentelor Clubului;
ag) ia măsuri ca însemnele Clubului să fie înregistrate la OSIM, în condiţiile legii;
ah) asigură realizarea tuturor formalităţilor de înregistrare sportivă, înregistrare fiscală şi altele asemenea;
ai) asigură implementarea Ordinului nr. 600/2018 al Secretariatului General al Guvernului care cuprinde standarsele de control managerial intern al entităților publice;
aj)  îndeplineşte orice alte atribuţii executive, specifice unui club sportiv, persoană juridică de drept public şi instituție publică de interes local, în condiţiile legii.
(2) – Angajarea salariaților se face, în condițiile legii, de către Director, în limita posturilor aprobate de către Consiliul Local al Municipiului Brad.
(3) – În exercitarea atribuțiilor sale, Directorul emite decizii care se comunică celor interesați, potrivit legii.
(4) – În perioada absenței din instituție, atribuțiile postului de Director sunt preluate de către o persoană desemnată de către acesta prin decizie, cu respectarea condițiilor de studii pentru acest post, astfel cum sunt ele stipulate în fișa postului.
Art. 17. – Aparatul funcțional al C.S.M. ”Aurul” Brad.
(1) - Compartimentul Financiar-Contabil – Resurse Umane îndeplinește următoarele atribuţii:
A) – în domeniul financiar – contabil:
a) va conduce evidența contabilă, va asigura înregistrarea și evidența personalului, sportivilor și va ține evidența și gestiunea bunurilor materiale și bănești, în condițiile legii;
b) în lipsa personalului alocat sau specializat, atribuţiile pot fi îndeplinite de către o firmă specializată, prin încheierea unui contract de prestări servicii de contabilitate încheiat în condiţiile legii, cu aprobarea Consiliului de administraţie;
c) urmăreşte înregistrarea în evidenţele fiscale a contractelor de activitate sportivă încheiate de către C.S.M. „Aurul” Brad;
d) îndeplinește orice alte atribuții specifice domeniului financiar-contabil aplicabile Clubului, în conditiile legii;
B) - în domeniul resurselor umane:
    	       a)  întocmeşte şi avizează proiectele de decizie ale directorului pentru aspectele care vizează domeniul său de activitate;
                  b) elaborează, anual sau ori de câte ori se impune, statul de funcţii şi de personal al Clubului, îl actualizează atunci când intervin modificări în structura organizatorică de personal şi îl supune spre aprobare conducerii Clubului, în condiţiile legii;
                   c) răspunde de sistemul de salarizare la nivelul Clubului şi asigură, în baza dispoziţiilor legale, managementul resurselor umane;
                    d) colaborează la întocmirea regulamentelor elaborate de către Club;
                    e) stabileşte necesarul lunar de fonduri la titlul "Cheltuieli de personal" şi, totodată, face propuneri privind modificarea bugetului pentru domeniul resurselor umane;
                     f) întocmeşte lunar statele de plată şi declaraţiile privind obligaţiile de plată către bugetul de stat: contribuţiile pentru asigurări sociale de stat, şomaj, sănătate, impozit pe salariu şi asigură transmiterea acestora către organele abilitate, în termenele prevăzute de lege;
                     g) avizează documentele privind angajarea, lichidarea şi ordonanţarea cheltuielilor de personal, exclusiv cheltuielile de deplasare;
                     h) avizează notele de fundamentare, precum şi documentele de angajare a cheltuielilor privind perfecţionarea profesională a personalului din cadrul Clubului;
                     i) întocmeşte documentele privind acordarea premiilor pentru personalul din cadrul Clubului, în colaborare cu celelalte compartimente;
                     j) întocmeşte şi actualizează evidenţa fişelor fiscale şi le transmite, în termenul legal stabilit, atât organelor fiscale, cât şi salariaţilor din cadrul Clubului;
                     k) gestionează fişele de post pentru personalul din cadrul Clubului;
                     l) organizează, după aprobarea Consiliului Local al Municipiului Brad, concursurile pentru ocuparea posturilor de execuţie vacante şi temporar vacante şi gestionează aceste posturi;
                     m) întocmeşte şi elaborează, în colaborare cu compartimentele de specialitate, bibliografia şi tematica, documentele privind procedura prealabilă organizării concursurilor, precum şi pe cele privind finalizarea acestora şi participă în comisiile de concurs şi a celor de soluţionare a contestaţiilor pentru ocuparea posturilor vacante sau temporar vacante;
                     n) transmite către toate compartimentele Clubului criteriile pe baza cărora se face evaluarea performanţelor profesionale individuale, monitorizează procesul de evaluare a personalului din aparatul propriu, primeşte şi păstrează rapoartele de evaluare;
                     o) întocmeşte programarea concediilor de odihnă pentru salariaţii Clubului şi ţine evidenţa acestora;
                      p) întocmeşte documentele de încadrare, respectiv de numire, transfer, detaşare, suspendare sau încetare a raporturilor de muncă/serviciu pentru personalul din cadrul clubului, inclusiv stabilirea drepturilor salariale, potrivit prevederilor legale în vigoare;
                      q) întocmeşte documentele privind reîncadrările, indexările salariale, potrivit dispoziţiilor legale în vigoare;
                       r) întocmeşte, actualizează şi ţine evidenţa dosarelor de personal;
                       s) verifică şi ţine evidenţa pontajelor lunare primite de la compartimentele Clubului;
                        ș) întocmeşte documentaţia în vederea cercetării abaterilor disciplinare şi asigură secretariatul comisiilor constituite în acest scop, în baza referatelor compartimentelor respective, temeinic justificate, punând la dispoziţie toate informaţiile în acest sens;
                        t) întocmeşte Registrul general de evidenţă a salariaţilor, operează în acesta înregistrările prevăzute de lege şi asigură depunerea la sediul inspectoratului teritorial de muncă potrivit actelor normative în domeniu;
                         ț) întocmeşte dosarele de pensionare pentru personalul din cadrul Clubului;
                         u)  întocmeşte şi eliberează, la cerere, documente specifice activităţii de resurse umane, cu respectarea prevederilor legale;
                          v) completează şi ţine evidenţa legitimaţiilor de serviciu pentru personalul Clubului;
                          x)  îndeplineşte alte sarcini ce i se repartizează, în limita prevederilor legale în vigoare;
                          y)  răspunde de sistemul de salarizare la nivelul Clubului.
(2) - Compartimentul Administrativ îndeplinește următoarele atribuții: 
a) asigură intreținerea bazei sportive, condițiile pentru buna desfășurare a antrenamentelor și competițiilor sportive (întreținere suprafață de joc, trasat teren, curățenie vestiare, reparații curente ale imobilelor, bunurilor mobile și instalatiilor, etc.);
b) asigură gestiunea obiectelor de inventar, respectiv a mijloacelor fixe și mobile;
c) formulează propuneri privind reparațiile curente și capitale ale materialelor sportive și a sediilor și urmăresc aprobarea și executarea proiectelor, executarea și recepția lucrărilor în conformitate cu proiectele și devizele aprobate în condițiile legislației în vigoare;
d) întocmește planuri operaționale privind metodele și mijloacele de acționare și evacuare pentru salariați în caz de incendiu;
e) asigură menținerea în stare de funcționare a clădirilor, instalațiilor și echipamentelor, protecția muncii, prevenirea și stingerea incendiilor;
f) asigură necesarul/gestionarea de medicamente și materiale sportive pentru sportivi;
g) în lipsa personalului alocat sau specializat, atribuţiile pot fi îndeplinite prin încheierea unui contract de prestări servicii de administrare / întreţinere, încheiat în condiţiile legii, cu aprobarea Consiliului de administraţie; 
h) îndeplinește orice alte atribuții specifice administrării Clubului, în condițiile legii.
Art. 18. – Autoritățile administrației publice locale
(1) - Consiliul Local al Municipiului Brad are urmatoarele atribuții legate de C.S.M. „Aurul” Brad :
a) să sprijine sportul pentru toţi şi sportul de performanță şi să asigure condiţiile organizatorice şi materiale de practicare a educaţiei fizice şi sportului în comunităţile locale;
b) să asigure, cu prioritate, copiilor de vârsta preşcolară, tinerilor şi persoanelor în vârsta condiţii pentru practicarea exerciţiului fizic, în vederea integrării sociale;
c) să asigure condiţii pentru practicarea educaţiei fizice şi sportului de către persoane cu handicap fizic, senzorial, psihic şi mixt, în scopul dezvoltării personalităţii lor şi integrării în societate, precum şi mijloacele care să permită sportivilor cu handicap participarea la competiţii naţionale şi internaţionale destinate lor;
d) să asigure mijloacele necesare, sprijin științific și medical pentru pregătirea sportivilor de performanță legitimaţi la C.S.M. „Aurul” Brad, precum şi pentru încadrarea lor în sistemul de educaţie şi deplină integrare socială şi profesională;
e) aprobă, prin hotărâre, în condiţiile legii, bugetul anual de venituri și cheltuieli, pe baza proiectului iniţiat de către ordonatorul principal de credite, la propunerea ordonatorului terţiar de credite, avizat de către Consiliul de administraţie al structurii sportive;
f) poate sprijini pregătirea sportivă, integrarea în sistemul de învăţământ, integrarea socială şi profesională a sportivilor de performanță de nivel amator, după caz, pe întreaga perioadă a carierei sportive, sens în care unităţile sau instituţiile de învăţământ asigură, după caz, pentru sportivii de performanță scutiri de frecvență, sesiuni de examene deschise şi condiţii de înscriere în învăţământul universitar, potrivit legii;
g) prin hotărâre, poate aloca sume din bugetul local pentru finanţarea activităţii sportive a C.S.M. „Aurul” Brad, cu respectarea legislaţiei naţionale şi comunitare din domeniul ajutorului de stat, după caz, pentru :
g1) finanţarea, în condiţiile legii, a programelor sportive ale Clubului sportiv de drept public C.S.M. „Aurul” Brad ; 
g2) finanţarea, în condiţiile legii, a programelor sportive organizate în raza municipiului Brad de către asociaţiile judeţene pe ramuri de sport, afiliate la federaţiile sportive corespondente;
g3) finanţarea, în condiţiile legii, a programelor sportive desfăşurate în raza municipiului Brad de către federaţiile sportive naţionale, direcţiile judeţene pentru sport şi tineret,  ori inspectoratele şcolare judeţene;
g4) finanţarea, în condiţiile legii, a programelor sportive derulate de către Comitetul Olimpic şi Sportiv Român pentru înalta performanţă sportivă;
g5) premierea, în condiţiile legii, a performanţelor deosebite obţinute la competiţiile sportive interne şi internaţionale oficiale.
h) poate aloca sume pentru finanţarea activităţii C.S.M. „Aurul” Brad şi a programelor menţionate mai sus, în limita a maximum 5% din bugetul aprobat;
i) aprobă, în limita sumelor prevăzute în bugetul general consolidat al Municipiului Brad şi în condiţiile legii, alocarea de fonduri de la bugetul local în vederea finanţării C.S.M. „Aurul” Brad;
j) aprobă iniţiativele de asociere a Clubului cu persoane fizice sau juridice;
k) poate aproba obţinerea de împrumuturi și credite de către C.S.M. „Aurul” Brad, în condiţiile legii;
l) desemnează şi revocă membrii Consiliului de administrație al C.S.M. „Aurul” Brad şi organele de conducere, inclusiv conducerea executivă, în condiţiile legii şi a prezentului regulament;
m) aprobă planul de acţiune întocmit de către Consiliul de administraţie şi veghează la îndeplinirea acestuia;
n) aprobă încetarea activităţii Clubului, în conditiile legii;
o) aprobă modificarea regulamentului de organizare și funcționare a clubului;
p) aprobă modificarea structurii organizatorice şi de conducere a C.S.M. „Aurul” Brad .
(2) - Primarul Municipiului Brad are următoarele atribuţii legate de Clubul sportiv:
a) în calitatea sa de ordonator principal de credite, propune Consiliului Local al Municipiului Brad aprobarea bugetului anual de venituri și cheltuieli înaintat de către organele de conducere ale C.S.M. „Aurul” Brad;
b) poate iniţia proiecte de hotărâre de consiliu pe care să le supună aprobării Consiliului Local al Municipiului Brad, în condiţiile legii, prin care să se aloce fonduri de la bugetul local în vederea finanţării Clubului sportiv, în condiţiile legii;
c) poate propune Consiliului Local al Municipiului Brad numirea/desemnarea/înlocuirea membrilor Consiliului de administraţie şi a celorlalte persoane cuprinse în cadrul organelor de conducere executivă;
d) poate participa la ședințele Consiliului de Administrație, ca invitat sau din proprie inițiativă, în calitate de reprezentant al administrației publice locale, fără drept de vot;
e) îndeplineşte alte atribuţii specifice conducerii executive, în condiţiile legii.

Capitolul V. GESTIONAREA PATRIMONIULUI ȘI FINANŢELE CLUBULUI SPORTIV MUNICIPIAL ”AURUL” BRAD

Art. 19. (1) - Patrimoniul C.S.M. „Aurul” Brad este constituit din totalitatea drepturilor şi obligaţiilor dobândite în condițiile legii.
(2) - În conformitate cu prevederile art. 7 din prezentul regulament, C.S.M. „Aurul” Brad primeşte în folosinţă gratuită imobilele care deservesc activitatea sportivă, bazele şi instalaţiile sportive din cadrul Complexului Sportiv Aurul Brad, situat în municipiul Brad, strada Morii, FN, judeţul Hunedoara. Aceste bunuri sunt proprietatea publică a Municipiului Brad, iar Clubul sportiv de drept public, sub sanctiunea plăţii de daune – interese, se obligă să le folosească şi să le întreţină ca un bun proprietar, astfel încât să le menţină în stare corespunzătoare de funcţionare.
(3) - Bunurile prevăzute la alin. 2 se evidenţiază într-un inventar separat de patrimoniul propriu al Clubului.
(4) - Patrimoniul este format din toate bunurile proprii, evidenţiate ca atare în evidenţele contabile, în condiţiile legii şi se va completa cu veniturile indicate la art. 11 din Regulament și cu bunurile rezultate din cheltuirea acestor venituri. 
Art. 20. (1) - Veniturile şi cheltuielile de orice natură ale C.S.M. „Aurul” Brad sunt cuprinse în bugetul de venituri şi cheltuieli propriu, pe structura clasificaţiei bugetare prevăzută de lege, aprobat de către Consiliul Local al Municipiului Brad, în condiţiile legii.
(2) - Administrarea bugetului de venituri şi cheltuieli se face în condiţiile prevăzute de normele privind finanţele publice, pentru alocaţiile de la bugetul local, acordate de organele administraţiei publice locale C.S.M. „Aurul” Brad , precum şi pentru veniturile proprii ale acestuia.
(3) - Bugetul anual C.S.M. „Aurul” Brad cuprinde la partea de venituri:
a) alocaţii de la bugetul local, repartizate structurii sportive de drept public de către organele administraţiei publice locale Brad;
b) subvenţii de la bugetele locale acordate cluburilor sportive de drept public de către organele administraţiei publice locale în subordinea cărora se află, precum şi de către organele administraţiei publice judetene;
c) venituri obţinute din activităţi economice realizate în legătură directă cu scopul şi obiectul de activitate ale acestora;
d) cotizaţii, contribuţii şi penalităţi aplicate membrilor săi, sportivilor, antrenorilor şi celorlalţi tehnicieni, potrivit statutelor şi regulamentelor proprii;
e) sume obţinute din transferurile sportivilor;
f) donaţii şi sponsorizări;
g) sume rămase din exerciţiul financiar precedent, cheltuite în condiţiile legii şi a prezentului regulament.
h) venituri obţinute din valorificarea bunurilor aflate în patrimoniul acestora;
i) venituri obţinute din participarea la competiţiile şi demonstraţiile sportive ;
j) cotizații și contribuții bănești sau în natură ale simpatizanților;
k) venituri obţinute din reclamă şi publicitate;
l) venituri obţinute din închirierea bazei sportive/a subansamblelor acesteia;
m) alte surse de venituri, obținute în condiţiile legii.
(4) - Soldurile anuale rezultate din execuţia bugetului structurii sportive se reportează în anul următor, dacă legea nu prevede altfel şi dacă prin hotărârea consiliului local nu se hotărâşte altfel.
(5) - Veniturile obţinute din activităţi se gestionează şi se utilizează pentru realizarea scopului şi obiectului de activitate, în condiţiile legii.
(6) - Clubul sportiv funcţionând ca o instituţie publică cu personalitate juridică proprie, respectă legislația în toate materiile de drept aplicabile unor astfel de entităţi, inclusiv în ceea ce priveşte achiziţiile publice, relaţii de muncă, situaţii de urgență, etc.
(7) Angajarea salariaţilor se face în condiţiile legii, de către conducerea executivă a Clubului, cu aprobarea conducerii colective, în limita posturilor aprobate de către Consiliul Local al Municipiului Brad, în condiţiile legii.
(8) - Controlul financiar preventiv propriu, precum şi angajarea, lichidarea, ordonanţarea şi plata cheltuielor se se organizează şi se desfăşoară în condiţiile legislatiei specifice, aplicabilă instituţiilor publice.
(9) - C.S.M. „Aurul” Brad are regim propriu de administrare şi de gestionare a bugetului şi se supune în fiecare an verificărilor şi controalelor financiare, potrivit legii.
(10) - Pentru asigurarea unei verificări periodice a modului în care sunt cheltuite sumele alocate din bugetul local lunar vor fi depuse la Serviciul Buget, Finanțe, Contabilitate, Taxe și Impozite Locale din cadrul aparatului de specialitate al Primarului Municipiului Brad o balanță contabilă pentru luna anterioara şi o informare privind cheltuirea fondurilor, urmând ca, trimestrial, să se înainteze, în vederea supunerii aprobării Consiliului Local al Municipiului Brad, execuția bugetară, în condiţiile legii.
(11) - În vederea realizării scopului principal, C.S.M. „Aurul” Brad poate desfăşura activităţi economice dintre cele cu caracter accesoriu.
(12) - Auditul public intern al C.S.M. „Aurul” Brad se realizează prin grija persoanei cu atribuţii în domeniu din cadrul aparatului de specilaitate al Primarului Municipiului Brad, raportul de audit efectuat cu prilejul acțiunii de audit fiind avizat de către ordonatorul principal de credite, în condiţiile legii.

Capitolul  VI. RECOMPENSE ȘI MĂSURI DISCIPLINARE

	Art. 21. – Pentru rezultatele deosebite obținute în competiții interne și internaționale, precum și pentru recunoașterea contribuției unor specialiști sau personae fizice ori juridice la dezvoltarea activității sportive, Clubul poate acorda următoarele recompense, conform legii:
a) titlu de membru de onoare al clubulu;
b) distincții, trofee, premii și prime.
Art. 22. (1) – Abaterile de la Regulamentul de Organizare și Funcționare, Regulamentul Intern și fișa postului se analizează de către conducerea Clubului care, în funcție de gravitatea acestora, poate aplica următoarele sancțiuni:
a) pentru sportivii, antrenorii, tehnicienii și ceilalți membri ai Clubului:
a1) avertisment scri;
a2) amendă;
a3) suspendarea temporară din activitatea competițională, de la o etapă la 3 (trei) etape;
a4) suspendarea temporară din activitatea competițională pe un sezon competitiona;
a5) reducerea sau anularea premiilor sau a recompenselo;
a6) rezilierea contractului individual de muncă sau de activitate sportive.
b) în cazul angajaților Clubului, acestora le sunt aplicabile dispozițiile prevăzute de legislația muncii.
Art. 23. – Cuantumul amenzilor se stabilește de către Consiliul de Administrație pentru fiecare sancțiune în parte și se stipulează în Regulamentul Intern.

Capitolul VII. MEMBRII CLUBULUI SPORTIV 
MUNICIPAL ”AURUL” BRAD

Art. 24. (1) - Având în vedere regimui juridic al clubului de persoană juridică de drept public şi instituţie publică sub autoritatea Consiliului Local al Municipiului Brad, Municipiul Brad, prin autoritatea deliberative, Primarul Municipiului Brad, este membru fondator unic.
(2) - Membri ai C.S.M. „Aurul” Brad mai pot fi şi reprezentanţii Cluburilor și Asociațiilor sportive associate, cât și persoane fizice. Aceștia pot fi primiţi ca membri în urma derulării procedurilor legale. În aceste condiţii se va proceda la modificarea prezentului regulament, în condiţiile legii.
Art. 25. - C.S.M. „Aurul” Brad poate avea membri simpatizanţi și membri de onoare, însă fără atribuţii sau drepturi în cadrul Clubului.

Capitolul VIII. PARTICIPANŢII LA ACŢIUNILE SPORTIVE

Art. 26. (1) - Acţiunile sportive se aprobă de către Consiliul de Administraţie al C.S.M. „Aurul” Brad, la propunerea secţiilor sportive din cadrul Clubului, conform atribuţiilor prevăzute în prezentul regulament. 
(2) - Participanţii la activitatea sportivă pot fi:
a) sportivi;
b) antrenori;
c) medici, asistenţi medicali, maseuri, kinetoterapeuţi, cercetători;
d) arbitri, observatori, operatori video, personal auxiliar;
e) alte persoane care contribuie la realizarea activităţii sportive.
	(3) - Participanţii la activitatea sportivă enumeraţi la alin. (2) lit. a) - c) pot încheia cu C.S.M. „Aurul” Brad  un contract de activitate sportivă, în condiţiile legii. 
  (4) - Orice secţie de sport a Clubului, dintre cele prevăzute în prezentul regulament, poate deveni activă, cu aprobarea Consiliului de Administratie care, în astfel de situaţii, are obligaţia propunerii modificării regulamentului de organizare şi funcţionare şi a structurii organizatorice.
(5) - Participarea la acţiuni sportive reprezentând C.S.M. „Aurul” Brad se realizează numai în baza unui contract de activitate sportivă încheiat în baza Legii nr. 69/2000 a sportului sau a unui contract de voluntariat, încheiat în baza Legii nr.78/2014 privind reglementarea activităţii de voluntariat în România.
Art. 27. (1) - La competiţiile sportive interne şi internaţionale, în afară de sportivi, pot participa antrenori, medici, asistenţi medicali, fizioterapeuţi, etc., precum şi alte persoane din cadrul autorităţii, instituţiei sau structurii sportive participante ori din afara acesteia, care contribuie la asigurarea condiţiilor tehnice şi administrative necesare efectuării deplasării, participării sportivilor în competiţie şi realizării obiectivelor propuse.
(2) - Sportivii şi celelalte persoane care participă la competiţiile sportive alcătuiesc delegaţia sportivă a organizaţiei sportive pe care o reprezintă.
(3) - Numărul, structura şi componenţa nominală a delegaţiei sportive care participă la competiţii sportive şi perioada de deplasare a acesteia se stabilesc de către organizaţia sportivă pe care o reprezintă, în raport cu regulamentul competiţiei, necesităţile concrete de îndeplinire a obiectivelor stabilite şi cu încadrarea în fondurile prevăzute în buget.

Capitolul IX. CATEGORII DE CHELTUIELI CE SE POT EFECTUA PENTRU REALIZAREA ACŢINILOR SPORTIVE

Art. 28. - Cheltuielile care se pot efectua pentru realizarea scopului şi obiectivelor C.S.M. „Aurul” Brad sunt cele prevăzute de lege şi prezentul regulament.

Secţiunea 1. Cheltuieli de transport

Art. 29. (1) - Transportul participanţilor la acţiunile sportive organizate în ţară, în altă localitate decât cea în care îşi au domiciliul aceştia, se poate efectua, cu aprobarea organelor de conducere ale C.S.M. „Aurul” Brad şi cu luarea în calcul de către aceştia a cheltuielilor de acest tip, prevăzute în buget, pentru întregul an competiţional, în scopul încadrării în prevederile bugetare, astfel:
a) cu orice fel de tren, clasa a II-a pe distanţe de până la 300 km şi clasa I pe distanţe mai mari de 300 km; utilizarea vagonului de dormit este permisă şi se pot deconta cheltuielile aferente numai în cazul călătoriilor efectuate pe distanţe mai mari de 300 km şi pe timp de noapte;
b) cu mijloace de transport auto ale entităţilor organizatoare sau participante;
c) cu mijloace de transport în comun;
d) cu mijloace de transport auto închiriate, respectiv microbuze, autocare şi altele asemenea;
e) cu avionul, clasa economică;
f) cu navele de călători, după tariful clasei I;
g) cu autoturismul proprietate personală, în condiţiile legii.
(2) - Transportul participanţilor de la locul de cazare la locul de desfăşurare a acţiunii se poate face cu mijloace de transport auto proprii, închiriate, cu autoturisme proprietate personală sau cu mijloace de transport în comun, în condiţiile legii.
Art. 30. - Pentru deplasarea participanţilor la acţiunile sportive organizate în străinătate, C.S.M. „Aurul” Brad poate efectua cheltuieli privind transportul acestora, în condiţiile art. 29 alin. (1), astfel:
a) cu avionul, la clasa economică;
b) cu trenul, inclusiv cu vagonul de dormit;
c) cu mijloace de transport auto închiriate sau proprii ale entităţilor trimiţătoare;
d) cu autoturismul proprietate personală, în condiţiile legii;
Art. 31. (1) - La acţiunile sportive organizate în ţară şi în străinătate se pot deconta drept cheltuieli de transport, în condiţiile art. 26 alin. (1)  şi:
a) taxele pentru trecerea podurilor;
b) taxele de traversare cu bacul;
c) taxele de aeroport, gară, aerogară sau port;
d) alte taxe privind circulaţia pe drumurile publice, prevăzute de dispoziţiile legale în vigoare;
e) costul tichetelor pentru rezervarea locurilor, costul suplimentelor de viteză, precum şi comisioanele percepute de agenţiile de voiaj;
f) taxele percepute suplimentar pentru bagajele constând din materiale şi echipament sportiv, aparatură medicală şi altele asemenea.
(2) - La acţiunile sportive interne şi internaţionale se mai pot efectua cheltuieli, în condiţiile art. 29 alin. (1) și cu privire la:
a) transportul materialelor şi echipamentelor sportive, al medicamentelor şi aparaturii medicale necesare sportivilor şi personalului tehnic pentru efectuarea pregătirii şi/sau participării la competiţia sportivă;
b) transportul documentaţiilor, al altor materiale necesare îndeplinirii acţiunii;
c) transportul pe destinaţia dus-întors dintre aeroport sau gară şi locul de cazare.
Art. 32. - În cazul deplasării participanților cu mijloace de transport proprii Clubului, ori cu autoturisme personale, li se pot deconta cheltuielile de transport conform normelor în vigoare. În cazul închirierii sau luării în comodat a mijloacelor de transport, se va deconta un consum de combustibil potrivit consumului specificat în documentele tehnice ale autoturismului, conform legii.

Secţiunea 2. Cheltuieli de cazare

Art. 33. - Cazarea participanţilor la acţiunile de pregătire sportivă organizate și decontarea/plata acestui tip de cheltuieli se poate face, potrivit legii, după caz, astfel:
a) în unităţile de cazare pentru sportivi;
b) în cămine şcolare sau studenţeşti;
c) în locuinţe închiriate, în condiţiile legii;
d) în moteluri, pensiuni, campinguri, sau în hoteluri până la categoria de 3 stele inclusiv.

Secţiunea 3. Cheltuieli de masă

Art. 34. (1) - Cheltuielile zilnice de masă pentru acţiunile sportive se difertenţiază pe categorii de acţiuni, după cum urmează:

	A) Competiţii sportive interne:   
                a) - de nivel orăşenesc sau municipal; 
            b) - de nivel judeţean; 
            c) - de nivel zonal sau interjudeţean; 
            d) - de nivel naţional.
	
- până la 45 lei; 
- până la 50 lei; 
- până la 60 lei;
- până la 70 lei.  

	B) Acţiuni de pregătire sportivă şi alte acţiuni sportive desfăşurate în ţară, organizate şi/sau finanţate, după caz, de către:                              
             a) - cluburile sportive, asociaţiile judeţene şi a   municipiului Bucureşti pe ramură de sport, direcţiile  judeţene pentru sport şi tineret şi Direcţia pentru   Sport şi Tineret a Municipiului Bucureşti;
              b) - federaţiile sportive naţionale, alte organizaţii    sportive naţionale, Comitetul Olimpic şi Sportiv Român, instituţii publice de nivel naţional.                                   
	



- până la 85 lei;   



- până la 100 lei.   

	C) Competiţii sportive şi alte acţiuni sportive internaţionale desfăşurate în ţară, organizate şi/sau finanţate de către:
                a) - cluburile sportive, asociaţiile judeţene şi a municipiului Bucureşti pe ramură de sport, direcţiile judeţene pentru sport şi tineret şi Direcţia pentru Sport şi Tineret a Municipiului Bucureşti;  
                 b) - federaţiile sportive naţionale şi alte organizaţii  sportive naţional; 
                 c) - Ministerul Tineretului şi Sportului, Comitetul  Olimpic şi Sportiv Român, ministerele şi alte instituţii publice de nivel naţional.     
	



- până la 90 lei;


- până la 100 lei; 


- până la 110 lei.


	
(2) - La încheierea competiţiilor sportive şi a altor acţiuni sportive internaţionale desfăşurate în ţară se poate organiza şi finanţa o masă oficială cu sportivii, antrenorii, arbitrii şi oficialii participanţi, precum şi cu alte persoane care au contribuit la organizarea acţiunii, în limita sumei de 110 lei de persoană, cu aprobarea organelor de conducere ale C.S.M. „Aurul” Brad şi cu luarea în calcul de către aceştia a cheltuielilor de acest tip, prevăzute în buget pentru întregul an competiţional, în scopul încadrării în prevederile bugetare. În această situaţie, suma prevăzută pentru masa de seară sau de prânz, după caz, nu se mai foloseşte. 
	(3) - La competiţiile sportive organizate în ţară, organizatorii pot asigura sportivilor băuturi răcoritoare în sumă de până la 10 lei/persoană/joc sau reuniune, cu aprobarea organelor de conducere ale C.S.M. „Aurul” Brad şi cu luarea în calcul de către aceştia a cheltuielilor de acest tip, prevăzute în buget pentru întregul an competiţional, în scopul încadrării în prevederile bugetare.
(4) - La acţiunile de pregătire sportivă şi la competiţiile sportive sunt interzise includerea şi decontarea în cadrul cheltuielilor de masă a băuturilor alcoolice.
(5) - La acţiunile sportive organizate în străinătate se pot efectua cheltuieli zilnice de masă pentru participanţi până la nivelul diurnei în valută prevăzute de dispoziţiile legale în materie pentru fiecare ţară în care are loc deplasarea.
(6) - Perioada pentru care se acordă diurna în valută se determină în condiţiile legii.
(7) - În situaţia în care cheltuielile de masă la acţiunile sportive desfăşurate în străinătate se asigură de către partenerii externi, participanţii la aceste acţiuni pot beneficia de până la 50% din diurna stabilită pentru ţara în care are loc deplasarea.
[bookmark: A212](8) - Prevederile alin. (7) se aplică şi în situaţia în care cheltuielile de întreţinere şi cazare a participanţilor în străinătate se asigură din sumele plătite organizatorilor de către entităţile participante, la nivelul comunicat de aceştia.
[bookmark: A48094335](9) - În cazul deplasării în străinătate cu trenul sau cu mijloace de transport auto delegaţiile sportive beneficiază de masă la nivelul limitelor prevăzute la alin. (1), numai pe durata călătoriei pe teritoriul României.
(10) - Cheltuielile zilnice de masă prevăzute în prezentul articol reprezintă limite maxime. Cuantumul efectiv al acestora se aprobă de conducerea organizaţiei sportive, în funcţie de specificul ramurii de sport, de valoarea sportivilor, de unitatea la care li se asigură masa, în limita prevederilor bugetare aprobate.

Secţiunea 4. Cheltuieli  privind  alimentaţia  de efort

Art. 35. (1) - Pentru asigurarea unei alimentaţii corespunzătoare efortului depus în pregătire, sportivii C.S.M. „Aurul” Brad pot beneficia de alimentaţie de efort - în alimente -, acordată după cum urmează:
a) de către federaţiile sportive naţionale sau C.S.M. „Aurul” Brad, pentru sportivii legitimaţi la acest club, care fac parte din loturile olimpice/paraolimpice şi naţionale, la toate categoriile de vârstă - până la 900 lei lunar/persoană;
b) de către direcţiile judeţene pentru sport şi tineret şi Direcţia pentru Sport şi Tineret a Municipiului Bucureşti sau C.S.M. „Aurul” Brad, pentru ceilalţi sportivi legitimaţi, din secţiile clubului, la toate categoriile de vârstă - până la 600 lei lunar/persoană.
 (2) - Criteriile de acordare se stabilesc prin Regulamentul de Ordine Interioară a C.S.M. „Aurul” Brad, de conducerea executivă şi colectivă a structurii sportive, în raport cu performanţele realizate de sportiv şi cu obiectivele asumate de acesta prin contractul de activitate sportivă, prin raportare la prevederile bugetare aprobate, existând obligaţia încadrării în acestea.
	(3) - Alimentaţia de efort se acordă, pentru aceeaşi perioadă, de către structura sportivă sau de către direcţiile judeţene pentru sport şi tineret şi Direcţia pentru Sport şi Tineret a Municipiului Bucureşti.
Art. 36. - Pe perioada acţiunilor de pregătire sportivă la care se alocă cheltuieli de masă pentru minimum două mese pe zi, C.S.M. „Aurul” Brad nu poate acorda alimentaţie de efort.
Art. 37. - C.S.M. „Aurul” Brad, având echipe sau grupe de copii şi juniori, poate acorda acestora în ziua antrenamentului, pentru compensarea efortului depus, alimente constând în produse lactate, fructe, miere sau alte produse cu efect nutritiv similar, în limita sumei de până la 15 lei/sportiv, cu încadrarea în sumele aprobae în buget cu această destinaţie şi prin raportare la regulamentul de ordine interioara.

Secţiunea  5. Cheltuieli privind plata arbitrilor, 
medicilor şi a altor persoane

Art. 38. - C.S.M. „Aurul” Brad alocă şi plateşte arbitrii, oficialii delegaţi, medicii şi alte persoane prevăzute de lege în condiţiile normelor financiare aplicabile.

Secţiunea 6. Cheltuieli pentru achiziţionare de materiale şi echipament sportiv, inclusiv materiale de promovare a activităţii sportive

Art. 39. - Pentru realizarea acţiunilor sportive se pot efectua cheltuieli pentru achiziţionare de instalaţii, materiale sportive şi echipament sportiv de pregătire şi competiţie, ţinută de reprezentare, după caz, în limita fondurilor prevăzute în buget şi cu respectarea legislaţiei achiziţiilor publice.

Secţiunea 7. Cheltuieli medicale

Art. 40. (1) - C.S.M. „Aurul” Brad poate să procure, în baza prescripţiilor medicale, vitamine şi susţinătoare de efort, medicamente, materiale sanitare, unguente şi produse pentru masaj utilizaze în procesul de refacere şi recuperare, viză medicală periodică pentru toţi sportivii legitimaţi în cuantumurile prevăzute de lege şi potrivit prevederilor bugetare aprobate în acest scop. 
(2) - C.S.M. „Aurul” Brad poate efectua cheltuieli pentru sportivii legitimaţi pentru asistenţă şi investigaţii medicale, respectiv rezonanaţă magnetică (R.M.N.), tomograf computerizat şi alte investigaţii privind starea de sănătate precum şi pentru realizarea intervenţiilor chirurgicale şi a tratamentelor postoperatorii ale acestora în limitele fondurilor bugetare aprobate, în condițiile în care cauzele producerii evenimentelor care au generat accidentările se datorează pregătirii sau participării la competiții.

Secţiunea 8. Cheltuieli privind indemnizaţiile și premiile acordate sportivilor ca şi contraprestaţie a activităţii sportive

Art. 41. (1) - Sportivii amatori legitimaţi în cadrul C.S.M. „Aurul” Brad, antrenorii acestora şi alţi membri ai colectivului tehnic pot primi, pe perioada acţiunii de pregătire sportivă organizată de către Club şi pe perioada competiţiilor sportive la care participă în numele Clubului, o indemnizaţie sportivă în sumă de până la 80% din nivelul indemnizaţiei sportive de lot naţional, prevăzută de lege, în baza criteriilor stabilite de către conducerea executivă şi colectivă a Clubului sportiv prin Regulamentul de ordine interioară, cu încadrarea în sumele alocate cu această destinaţie prin prevederile bugetare.
(2) - Indemnizaţia prevăzută la alin. (1) reprezintă contraprestaţia plătită de C.S.M. „Aurul” Brad în baza contractelor de activitate sportive.
	(3) - C.S.M. „Aurul” Brad poate acorda, anual, premii individuale de până la 350 lei pentru voluntari. Acordarea se face în baza unor contracte de voluntariat încheiate în condiţiile legii şi în condiţiile Regulamentului de ordine interioară, aprobate de către conducerea Clubului. Valoarea totală a acestor premii este de maximum 8.400 lei/an, cu încadrarea în prevederile bugetare aprobate.



Secţiunea 9. Alte categorii de cheltuieli

Art. 42. - Pentru organizarea, respectiv desfăşurarea acţiunilor sportive reglementate de prezentul regulament, Clubul sportiv poate efectua, după caz, cu încadrarea în prevederile bugetare aprobate, cheltuieli şi pentru:
a) servicii de închiriere de baze sportive, spaţii, aparatură birotică şi alte bunuri necesare organizării acţiunilor;
b) refacere după efort, recuperare şi igienă personală, cum ar fi saună, masaj şi altele asemenea;
c) asigurarea serviciilor medicale, a ordinii publice şi a respectării normelor de pază şi protecţie contra incendiilor, la locul de desfăşurare a acţiunilor sportive;
d) servicii de contabilitate, de administrare şi întreţinere;
e) alte servicii necesare desfăşurării activităţii sportive în concordanţă cu legislaţia în vigoare;
f) achiziţionarea de panouri şi materiale publicitare, materiale pentru pavoazare, rechizite şi alte materiale consumabile, aranjamente florale;
g) taxe de înscriere şi/sau de participare la acţiunile sportive, taxe de organizare a acţiunilor, în condiţiile stabilite de organizatori;
h) obţinerea vizelor de intrare în ţările în care au loc acţiunile;
i) cheltuieli medicale pentru vaccinuri şi medicamente specifice unor ţări sau localităţi, cheltuieli pentru asigurarea medicală a persoanelor;
j) activităţi culturale;
k) gustări, băuturi răcoritoare, cafea şi altele asemenea, în limita sumei prevazută de lege, în cazul acţiunilor sportive, altele decât cele de pregătire;
l) taxe de parcare şi servicii de protocol la acţiunile sportive internaţionale;
m) se pot efectua încasări din transferul sportivilor proprii la alte cluburi sportive, în conformitate cu grilele sau normele de transfer ale federaţiilor sportive naţionale de specialitate.
n) se pot efectua plăţi pentru transferul de la alte cluburi al sportivilor, din veniturile proprii ale acestora, cu respectarea grilelor sau normelor de transfer ale federaţiilor sportive naţionale de specialitate.
o) comisioane şi taxe bancare pentru obţinerea valutei.
p) alte cheltuieli de întreținere și funcționare.

Capitolul  X. DREPTURI, OBLIGAȚII ȘI ATRIBUȚII

A) Drepturi, obligații și răspunderi ale organelor de conducere:
Art. 43. (1) - Organele de conducere executivă, deliberativă și de control ale C.S.M. „Aurul” Brad, pe toate treptele ierarhice, au ca atribuții organizarea judicioasă a întregii activităţi pentru a se asigura integritatea patrimoniului, buna gospodărire a fondurilor materiale și bănești, pentru adoptarea măsurilor necesare îndeplinirii, integral și la timp, a obiectivelor structurii sportive, organizatoric și profesional, având obligaţia de a-şi îndeplini toate atribuțiile și obligațiile prevăzute de legislaţia aplicabilă instituţiei publice şi de cele prevăzute de prezentul regulament.
(2) - Conducerea  C.S.M. „Aurul” Brad menţionată la alin. (1) este responsabilă şi pentru:
a) asigurarea tuturor materialelor și fondurilor bănești, în scopul susţinerii activităţii Clubului şi pentru atingerea obiectivelor, inclusiv de performanţă;
b) asigurarea contractării serviciilor şi resurselor, inclusiv uman, în raport cu obiectivele stabilite şi cu direcţiile trasate prin prezentul regulament;
c) asigurarea întretinerii și modernizării bazei sportive în raport cu reglementările autorităților și organismelor cu competențe, precum și a propriilor obiective stabilite;
d) asigurarea transportului, cazării, mesei pe timpul competițiilor și jocurilor de verificare;
e) asigurarea echipamentului de joc și antrenament, în conformitate cu reglementările autorităților și organismelor în materie;
f) asigurarea asistenței medicale pentru competițiile organizate de către Club;
g) asigurarea resurselor financiare a personalului și sportivilor din cadrul Clubului, conform prezentului regulament, a legii și  a regulamentului de ordine interioară;
h) asigură luarea de măsuri pentru paza obiectivelor, bunurilor și valorilor Clubului sportiv;
i) organizează activitatea la nivelul grupelor de copii și juniori;
j) asigura decontarea cheltuielilor pentru deplasare, cazare, consum, carburanți și alte cheltuieli materiale, conform legii;
k) asigură plata oficialilor (arbitri, observatori, medic, alți delegați oficiali) pentru competițiile organizate de către Club;
l) realizarea tuturor formalităţilor de înregistrare sportivă, înregistrare fiscală şi altele asemenea ;
m) C.S.M. „Aurul” Brad se obligă, prin contractul încheiat între părţi, să respecte prevederile specifice din statutele, normele, regulamentele federaţiilor sportive naţionale şi, după caz, ale ligilor profesioniste din ramura de sport respectivă şi care au ca obiect activitatea de selecţie, pregătirea, performanţa şi participarea la competiţii interne şi internaţionale;
n) C.S.M. „Aurul” Brad deține dreptul asupra imaginii de grup sau individuale, statică şi în mişcare a sportivilor lor în echipament de concurs şi de reprezentare, când participă la competiţii în numele respectivei structuri;
o) C.S.M. „Aurul” Brad deține dreptul de folosinţă asupra siglei/emblemei proprii, precum şi asupra denumirii competiţiei pe care o organizează;
p) C.S.M. „Aurul” Brad deține dreptul de reclamă, publicitate şi de transmisie radio şi televiziune la competiţiile pe care le organizează sau la care participă, după caz;
q) C.S.M. „Aurul” Brad poate încheia, pentru sportivii legitimaţi, contracte de asigurare pentru risc de accident sau de deces, intervenit în cadrul competiţiilor sportive sau al pregătirii în vederea participării la competiţii. Prima de asigurare care urmează a fi stipulată în contractele de asigurare se stabileşte în limita bugetului anual propriu al structurii sportive, aprobat cu această destinaţie.
B) Drepturi, obligații și răspunderi ale sportivilor: 
a) sportivul legitimat la C.S.M. „Aurul” Brad se obligă, prin contractul de activitate sportiva încheiat între părţi, să respecte prevederile specifice din statutele, normele, regulamentele federaţiilor sportive naţionale şi, după caz, ale Clubului, care au ca obiect activitatea de selecţie, pregătirea, performanţa şi participarea la competiţii interne şi internaţionale;
b) drepturile şi obligaţiile sportivului de performanţă sunt cele prevăzute în statutele şi în regulamentele federaţiilor sportive naţionale, precum şi cele din contractele încheiate între părţi;
c) sportivii legitimaţi care participă în competiţii incluse în calendarul intern sau internaţional sportiv sunt obligaţi, după caz, să posede asigurarea în caz de accidente, în ramura de sport în care sunt legitimaţi;
d) sportivii răspund patrimonial, civil și disciplinar conform prevederilor legale şi a Regulamentului de ordine interioară;
e) Regulamentul de ordine interioara al C.S.M. „Aurul” Brad, va prevedea în amanunt, programul de activitate al echipei, drepturile și obligaţiile participanţilor la activitatea sportivă, abaterile și sancțiunile aplicabile în cazul savârşirii lor şi alte elemente specifice acestui tip de regulamnent.

Capitolul   XI. ÎNREGISTRAREA CLUBULUI SPORTIV MUNICIPAL ”AURUL” BRAD, DREPTURI DE IMAGINE, 
RECLAMA ȘI PUBLICITATE

Art. 44. (1) - C.S.M. „Aurul” Brad, dobândeşte calitatea de persoană juridică de drept public prin înregistrarea în Registrul Sportiv, al cărui regim juridic este reglementat de către legea educației fizice şi sportului.
(2) - Ca urmare a înregistrării în Registrul Sportiv, Clubul dobândeşte Certificat de Identitate Sportivă şi Certificat de Înregistrare Fiscală.
(3) - Directorul executiv al Clubului este ordonator terțiar de credite.
(4) - Insemnele clubului vor fi înregistrate la OSIM, în condiţiile legii.
Art. 45. (1) - Clubul Sportiv Municipal ”Aurul” Brad deține exclusivitatea:
a) dreptului asupra imaginii de grup și individuale, statică şi în mișcare a sportivilor în echipamentul de concurs și de reprezentare când participă la competiții în numele Clubului;
b) drepturilor de reclamă, publicitate și de televizlune la competițiile pe care le organizează sau la care participă, după caz;
c) dreptului de folosință asupra siglei sau emblemei proprii.
(2) - Drepturile menționate la alin. (1) pot fi cesionate de către Club, în condițiile legii, cu aprobarea organelor de conducere.

Capitolul  XII. DISPOZIȚII FINALE

Art. 46. - Pe durata desfășurării activității în cadrul Clubului relațiile de muncă între categoriile de personal sunt relații de subordonare față de conducerea Clubului și de colaborare între cei afiați pe nivelurile ierarhice egale, având aplicabilitate normele de dreptul muncii preluate în regulamentul de ordine interioară.
Art. 47. - Toţi antrenorii și instructorii sportivi sunt pe același nivel ierarhic, indiferent de forma de angajare sau colaborare cu Clubul, între ei existând doar relații de colaborare.
Art. 48. - Clubul sportiv va ține evidența contabilă, conform legislației în vigoare.
Art. 49. - Dizolvarea și lichidarea Clubului sportiv se va face în condițiile legii.
Art. 50. - Clubul sportiv se va afilia pentru fiecare ramură sportivă activă la federațiile naționale respective, sau la alte organisme cu atribuții în domeniu.
Art. 51. - Litigiile apărute între Club și alte persoane vor fi soluționate pe cale amiabilă, iar în caz contrar, vor fi deferite instanțelor judecătorești sau organismelor competente.
Art. 52. - Prezentul regulament de organizare și funcționare va putea fi modificat sau completat prin hotărâre a Consiliului Local al Municipiului Brad.
Art. 53. – Prevederile prezentului regulament se completează cu dispozițiile Legii nr. 69/2000a Educației Fizice și Sportului, cu modificările și completările ulterioare, ale O.U.G. nr. 57/2019 privind Codul administrative, cu modificările și completările ulterioare, ale regulamentelor federațiilor la care C.S.M. ”Aurul” Brad va fi afiliat, precum și cu reglementările altor acte normative care reglementează această activitate.


Inițiator
PRIMAR
Florin CAZACU

